钦定古今图书集成/方舆汇编/职方典/第1518卷 > 《通志》
## 钦定古今图书集成/方舆汇编/职方典/第1518卷 > 《通志》

黑猡猡

男子挽发，以布带束之，耳带圈坠一只，披毡佩刀时刻不释，妇人头蒙方尺青布，以红绿珠杂海贝。璖为饰，下著桶裙，手带象牙圈跣足。在彝为贵种，凡土官、营长皆其类也。土官服虽华，不脱彝习。土官妇缠头彩缯，耳带金银大圈，服两截杂色锦绮，以青缎为套头。衣曳地尺许，背披黑羊皮，饰以金银铃索。各营长妇皆细衣短毡，青布套头。其在曲靖者，居深山，虽高冈硗陇，亦刀耕之。种甜苦，二荍自赡。善畜马，牧养蕃息，器皿用竹筐木盘，交易称贷。无书契，刻木折之，各藏其半。市以丑戌日葬，贵者裹以皋比，贱者以羊皮焚诸野而弃其灰。在澂江者，能为乳酪，杂樵苏鬻于市，腥秽侏𠌯，若鹿豕然。在安宁、禄丰多负盐于途。在𥔲、嘉者，以草为衣，加于毡毳。大都性皆鸷悍好攻掠，而武定、荞甸尤为凶顽。鹤庆四十八村，又号“海西子”，亦其种。多暴铁、索箐、宾川州赤石崖、螳螂、古底，旧称“渊薮”，自万历初芟荡以来，至今宁帖